**Vyhláška**

**Ministerstva pôdohospodárstva a rozvoja vidieka Slovenskej republiky**

**z ...................2011,**

**ktorou sa ustanovujú podrobnosti o podmienkach a postupoch**

**pri evidencii a kontrolách aplikačných zariadení**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) podľa § 40 písm. f) zákona č. ...../2011 Z. z., o rastlinolekárskej starostlivosti a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „zákon“) ustanovuje:

**§ 1**

**Predmet úpravy**

Táto vyhláška ustanovuje podrobnosti o:

a) podmienkach a postupoch pri evidencii aplikačných zariadení podľa § 15 zákona

b) podmienkach a postupoch pri kontrolách aplikačných zariadení podľa § 16 zákona

**§ 2**

**Procesné podmienky zápisu aplikačného zariadenia**

**do zoznamu evidovaných typov**

(1) Technické náležitosti žiadosti o zápis aplikačného zariadenia do zoznamu evidovaných

 typov (ďalej len „zoznam“)

 Žiadosť o zapísanie aplikačného zariadenia do zoznamu musí obsahovať:

údaje o žiadateľovi (obchodné meno, sídlo, IČO, štatutárny orgán, miesto podnikania), b) údaje o výrobcovi, dovozcovi, resp. distribútorovi aplikačného zariadenia

 (obchodné meno, sídlo, IČO, štatutárny orgán, miesto podnikania),

údaje o aplikačnom zariadení (druh a typové označenie vrátane výpisu prípadných výrobných variantov, výrobca a oblasť použitia aplikačného zariadenia),

u individuálne obstaraných (dovezených), individuálne vyrobených, alebo technicky rekonštruovaných aplikačných zariadení musí byť v žiadosti uvedené aj výrobné číslo a rok výroby predmetného aplikačného zariadenia,

dátum vypracovania žiadosti a podpis štatutárneho orgánu žiadateľa, ak ide o právnickú osobu, resp. podpis žiadateľa, ak ide o fyzickú osobu – podnikateľa

Formulár žiadosti vydáva poverená organizácia (§ 24, písm. m) zákona) je uvedený v prílohe č. 1.

K žiadosti o zápis aplikačného zariadenia do zoznamu žiadateľ prikladá:

výpis z obchodného, resp. živnostenského registra,

návod na obsluhu aplikačného zariadenia v slovenskom, prípadne v českom jazyku,

popis typu aplikačného zariadenia v rozsahu podľa formulára uvedeného v prílohe č. 2,

prehlásenie, že aplikačné zariadenie spĺňa technické a fytosanitárne požiadavky, ktoré sú uvedené v prílohe č. 3.,

vyhlásenie o zhode podľa osobitného predpisu1),

osvedčenie o typovom schválení vozidla2), ak aplikačné zariadenie možno zaradiť do kategórie zvláštnych vozidiel

**§ 3**

**Zapísanie aplikačného zariadenia**

**do zoznamu evidovaných typov**

 Potvrdenie o zapísaní aplikačného zariadenia do zoznamu:

 a) Dokladom o zapísaní aplikačného zariadenia do zoznamu evidovaných

 typov je potvrdenie vydané poverenou organizáciou žiadateľovi o zápis po splnení

 technických náležitosti, podľa § 2 čl. (1). Vzor tohto dokladu je v prílohe č. 4.

Potvrdením o evidencii aplikačného zariadenia jeho držiteľ preukazuje splnenie podmienok stanovených § 15 zákona pred oprávnenými orgánmi rastlinolekárskej kontroly.

Kópia potvrdenia o evidencii aplikačného zariadenia musí byť súčasťou sprievodnej dokumentácie dodanej výrobcom, predajcom alebo distribútorom majiteľovi (držiteľovi) aplikačného zariadenia.

Zapísanie do zoznamu nie je časovo obmedzené.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1) zákon č. 264/1999 Z. z. o technických požiadavkách na výrobky a o posudzovaní zhody a o zmene

 a doplnení niektorých zákonov v znení neskorších predpisov

 NV SR č. 140/2011 Z. z., ktorým sa mení a dopĺňa NV SR č. 436/2008 Z. z., ktorým sa ustanovujú

 podrobnosti o technických požiadavkách a postupoch posudzovania zhody na strojové zariadenia

2) zákon č. 725/2004 Z. z. o podmienkach prevádzky vozidiel a v premávke na pozemných

 komunikáciách a o zmene a doplnení niektorých zákonov v znení neskorších predpisov

**§ 4**

**Náležitosti zoznamu aplikačných zariadení**

(1) Aplikačné zariadenia sú evidované a do zoznamu zapísané v nasledujúcich kategóriach:

 a) ťahané plošné postrekovače

 b) nesené plošné postrekovače

 c) ťahané rosiče

d) nesené rosiče

e) nadstavbové plošné postrekovače a rosiče

 f) samohybné plošné postrekovače a rosiče

 g) chrbtové, fúrikové a pod. motorové postrekovače a rosiče

 h) zariadenia pre leteckú aplikáciu

 i) moričky osív a sadby

 j) aplikačné zariadenia pripevnené na vlak

 k) aplikátory pripevnené na výsevné alebo sadiace zariadenia

 l) ostatné aplikačné zariadenia

 m) používané aplikačné zariadenia techniky rekonštruované a znovu uvedené na trh

(2) Zoznam ďalej obsahuje u jednotlivých aplikačných zariadení nasledovné údaje:

 a) poradové číslo zápisu

 b) číslo a dátum vydaného potvrdenia o evidencii

 c) dátum zápisu totožný s dátumom vydania potvrdenia o evidencii (pre aplikačné

 zariadenia evidované od 01.06.2005)

 d) typové označenie aplikačných zariadení vrátane výpisu prípadných typových

 variantov

 e) výrobca aplikačného zariadenia

 f) dovozca alebo distribútor aplikačného zariadenia

 g) oblasť použitia aplikačného zariadenia

 h) základné technické údaje (parametre) aplikačného zariadenia:

 - objem hlavnej nádrže (plošné postrekovače, rosiče, letecké aplikátory, zariadenia

 pripevnené na vlak, aplikátory pripevnené na výsevne alebo sadiace zariadenia)

 - pracovný záber (plošné postrekovače, rosiče, letecké aplikátory, zariadenia

 pripevnené na vlak)

 - druh a typ hlavného čerpadla (plošné postrekovače, rosiče, letecké aplikátory,

 aplikátory pripevnené na vlak, výsevné alebo sadiace zariadenia)

 - počet aplikačných dýz (rosiče, letecké aplikátory)

 - druh aplikačných dýz (u zariadení pre leteckú aplikáciu)

 - kompatibilný nosič aplikátora (lietadlo) u zariadení pre leteckú aplikáciu

 - priechodnosť/výkonnosť (u moričiek osív alebo sadby)

 - spôsob morenia (kontinuálny/nespojitý – suchý/mokrý)

 - výkonnosť dávkovacieho zariadenia moridla

(3) Zoznam individuálne obstaraných, vyrobených, alebo technicky rekonštruovaných aplikačných zariadení je vedený v samostatnom oddiele. Okrem údajov uvedených v bode (2) tento obsahuje aj výrobné číslo a rok výroby evidovaného aplikačného zariadenia.

**§ 5**

**Podmienky a postupy pri kontrolách**

**používaných aplikačných zariadení**

Zariadenia na aplikáciu pesticídov musia fungovať spoľahlivo a riadne sa používať na účel, na ktorý sú určené, aby sa zabezpečilo, že sa pesticídy dávkujú a distribuujú presne. Zariadenie musí byť v takom stave, aby sa mohlo bezpečne, ľahko a úplne plniť a vyprázdňovať a aby sa zabránilo úniku pesticídov. Musí tiež umožňovať ľahké a dôkladné čistenie. Musí zabezpečovať aj bezpečné ovládanie a musí sa dať kontrolovať a okamžite zastaviť zo sedadla obsluhujúcej osoby. Potrebné úpravy musia byť jednoduché, presné a musí byť možné ich opakovanie.

Osobitná pozornosť sa musí venovať týmto prvkom:

1. Hnacia sústava

 Ochranný kryt vývodového hnacieho hriadeľa a ochranný kryt pripojenia k hnaciemu zariadeniu musia byť dobre nasadené a v dobrom stave a fungovanie ochranných zariadení a všetkých pohyblivých alebo rotujúcich prenosových častí nesmie byť narušené, aby sa zabezpečila ochrana obsluhujúceho pracovníka.

2. Čerpadlo

 Kapacita čerpadla musí byť prispôsobená potrebám zariadenia a čerpadlo musí riadne fungovať, aby sa zabezpečila stála a spoľahlivá intenzita aplikácie. Nesmie dochádzať k únikom z čerpadla.

3. Premiešavanie

 Premiešavacie zariadenia musia zabezpečovať riadnu cirkuláciu, aby sa dosiahla rovnomerná koncentrácia v celom objeme tekutej postrekovacej zmesi v nádrži.

4. Nádrž na postrek

 Postrekovače nádrže vrátane ukazovateľa obsahu nádrže, plniace zariadenia, zachytávače nečistôt a filtre, systémy vyprázdňovania a vymývania a premiešavacie zariadenia musia fungovať tak, aby sa minimalizovalo neúmyselné rozliatie, nerovnomerná distribúcia koncentrácie, expozícia obsluhujúceho pracovníka a zvyškový obsah.

5. Meracie, kontrolné a regulačné systémy

 Všetky prístroje na meranie, zapínanie a vypínanie a nastavovanie tlaku a/alebo rýchlosti prietoku musia byť riadne kalibrované a fungovať správne a nesmie dochádzať k únikom. Počas aplikácie musí byť možná jednoduchá kontrola tlaku a prevádzka prístrojov na nastavenie tlaku. Prístroje na nastavenie tlaku musia udržiavať stály pracovný tlak pri nemeniacich sa otáčkach čerpadla, aby sa zabezpečila stála a spoľahlivá intenzita aplikácie.

6. Rúry a hadice

 Rúry a hadice musia byť v dobrom stav, aby sa zabránilo narušeniu toku kvapaliny alebo neúmyselnému rozliatiu v prípade poruchy. Počas prevádzky pod maximálnym dosiahnuteľným tlakom pre systém nesmie dochádzať k únikom z rúr a hadíc.

7. Filtrovanie

 S cieľom zabrániť víreniu a nesúrodosti postreku, musia byť filtre v dobrom stave a veľkosť filtračnej plochy musí zodpovedať veľkosti dýz pripojených k postrekovaču. Systém signalizácie upchania filtra musí v príslušných prípadoch riadne fungovať.

8. Rameno postrekovača (pre zariadenia, ktoré rozstrekujú pesticídy prostredníctvom horizontálneho ramena umiestneného blízko plodín alebo postrekovaného materiálu)

 Rameno postrekovača musí byť v dobrom stave a stabilné vo všetkých smeroch. Fixačné a nastavovacie systémy a prístroje na tlmenie nechcených pohybov a vyrovnávanie sklonu musia fungovať správne.

9. Dýzy

 Dýzy musia riadne fungovať tak, aby sa obmedzilo kvapkanie po skončení postrekovania. Na zabezpečenie homogenity postreku sa prietoková rýchlosť žiadnej jednotlivej dýzy nesmie výrazne odchýliť od údajov uvedených v tabuľke prietokovej rýchlosti, ktorú poskytol výrobca.

10. Distribúcia

 Priečna a vertikálna (v prípade aplikácie na vertikálne plodiny) distribúcia postrekovacej zmesi v cieľovej oblasti musí byť v prípade potreby rovnomerná.

11. Ventilátor (pre zariadenia, ktoré rozprašujú pesticídy prúdom vzduchu)

 Ventilátor musí byť v dobrom stave a musí zabezpečovať stály a spoľahlivý prúd vzduchu.